
Patērētāju strīdu risināšanas komisija (turpmāk – Komisija) šādā sastāvā: 
Komisijas priekšsēdētāja Marta Urbāne, 
Komisijas locekļi Andrejs Vanags kā patērētāju interešu pārstāvis un Inga Kursīte kā komersantu interešu pārstāve, izskatīja rakstveida procesā strīdu starp patērētāju un sabiedrību saistībā ar nepiegādātu preci.

No lietā esošajiem materiāliem izriet, ka patērētājs 2024. gada 30. novembrī sabiedrības interneta veikalā pasūtīja matraci (turpmāk – prece), preci iegādājoties līzingā uz sešiem mēnešiem. Sabiedrība patērētājam bija norādījusi, ka matracis tiks izgatavots un piegādāts līdz 2024. gada decembra beigām, kas atbilst informācijai sabiedrības mājaslapā. Tajā pašā dienā patērētājs noslēdza līzinga līgumu un kopš līguma noslēgšanas patērētājs regulāri veica maksājumus. No lietā esošajiem maksājumu dokumentiem izriet, ka patērētājs saskaņā ar līgumu bija samaksājis 298,00 EUR. Prece patērētājam netika piegādāta ne norādītajā termiņā, ne arī vēlāk. Patērētājs vairākkārt sazinājās ar sabiedrību par pasūtījuma izpildi, tomēr prece netika piegādāta. Ņemot vērā, ka sabiedrība nebija spējīga piegādāt pasūtīto preci, patērētājs vērsās Patērētāju tiesību aizsardzības centrā, lūdzot atmaksāt par preci samaksāto naudu. Komisija secina, ka patērētāja prasījums par samaksātās naudas atmaksu konkrētajos apstākļos ir uzskatāms par gribas izteikumu atkāpties no līguma sakarā ar preces nepiegādāšanu.
Sabiedrība Patērētāju tiesību aizsardzības centra noteiktajos termiņos nesniedza skaidrojumu par preces nepiegādāšanu un neiesniedza pierādījumus par preces izgatavošanu vai piegādi.
Komisija norāda, ka saskaņā ar Patērētāju tiesību aizsardzības likuma (turpmāk – PTAL) 30. panta pirmo daļu, ja līgumslēdzējas puses nav vienojušās citādi, pārdevējs piegādā preci bez nepamatotas kavēšanās, bet ne vēlāk kā 30 dienu laikā pēc līguma noslēgšanas. Saskaņā ar PTAL 30. panta otro daļu, ja pārdevējs nav izpildījis pienākumu piegādāt preci noteiktajā termiņā, par kuru ir bijusi vienošanās ar patērētāju, patērētājs pieprasa, lai pārdevējs piegādā preci apstākļiem atbilstošā papildu termiņā. Ja pārdevējs preci papildu termiņā nepiegādā, patērētājs ir tiesīgs vienpusēji atkāpties no līguma. Savukārt saskaņā ar PTAL 30. panta septīto daļu, ja patērētājs vienpusēji atkāpjas no līguma saskaņā ar šajā pantā noteikto, pārdevējs bez nepamatotas kavēšanās, bet ne vēlāk kā 14 dienu laikā atmaksā patērētājam visas saskaņā ar līgumu samaksātās naudas summas.
Komisija secina, ka sabiedrība nav piegādājusi preci ne sākotnēji nolīgtajā termiņā, ne arī saprātīgā papildu termiņā. Patērētājs ir tiesīgs atkāpies no līguma, un sabiedrībai ir pienākums atmaksāt par preci samaksāto naudas summu. Līdz ar to patērētāja prasība ir pamatota.
Ņemot vērā minēto, Komisija, pamatojoties uz Patērētāju tiesību aizsardzības likuma 26.3 panta pirmo daļu, 26.4 panta pirmo un otro daļu, 26.11 panta pirmo daļu un 30.panta otro un septīto daļu,
nolemj:
apmierināt patērētāja prasījumu.
Uzdot sabiedrībai atmaksāt patērētājam par nepiegādāto preci saskaņā ar līgumu samaksāto naudas summu 298,00 EUR.

Saskaņā ar Patērētāju tiesību aizsardzības likuma 26.12 panta piekto daļu Komisijas lēmumam ir ieteikuma raksturs un tas nav apstrīdams vai pārsūdzams.
Komisijas lēmums ir labprātīgi izpildāms 30 dienu laikā no tā spēkā stāšanās dienas.

Šis dokuments ir parakstīts ar drošu elektronisko parakstu un satur laika zīmogu.
Komisijas priekšsēdētāja	Marta Urbāne

